NARIADENIE KOMISIE (ES) č. 2278/2004
z 30. decembra 2004,
ktorým sa mení a dopĺňa nariadenie (ES) č. 2759/1999, ktorým sa stanovujú pravidlá uplatňovania nariadenia Rady (ES) č. 1268/1999 o podpore Spoločenstva na predvstupové opatrenia pre rozvoj poľnohospodárstva a vidieka v žiadateľských krajinách strednej a východnej Európy v predvstupovom období
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1268/1999 z 21. júna 1999 o podpore Spoločenstva na predvstupové opatrenia pre rozvoj poľnohospodárstva a vidieka v žiadateľských krajinách strednej a východnej Európy v predvstupovom období (1), a najmä na jeho článok 12 ods. 1,
keďže:
(1)
Článok 26 ods. 1 nariadenia Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF), ktorým sa menia a rušia niektoré nariadenia (2) v znení zmien a doplnení nariadenia (ES) č. 1783/2003 (3), zahŕňa určité nariadenia, ktoré nie sú priamo uplatniteľné pre krajiny príjemcu podľa nariadenia (ES) č. 1268/1999. Preto sa už nemožno v článku 3 nariadenia Komisie (ES) č. 2759/1999 (4) odvolávať na článok 26. V článku 3 ods. 1 nariadenia (ES) č. 2759/1999 by preto mali byť uvedené osobitné ustanovenia, aby sa zohľadnila situácia vzhľadom na žiadateľské krajiny.
(2)
Článok 8 nariadenia (ES) č. 1268/1999 sa týka miery príspevku Spoločenstva a stupňa jeho pomoci. Odsek 2 tohto článku rozširuje možnosti investícií zo strany verejnej pomoci ohľadom investícií do poľnohospodárskych podnikov, okrem iného aj investícií zo strany mladých poľnohospodárov aj/alebo v horských oblastiach. Tieto podmienky by sa mali stanoviť podľa zásad uplatniteľných v členských štátoch.
(3)
Nariadenie (ES) č. 2759/1999 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka,
PRIJALA TOTO NARIADENIE:
Článok 1
Nariadenie (ES) č. 2759/1999 sa mení a dopĺňa takto:
1.
V článku 3 sa odsek 1 nahrádza takto:
„1. Podpora sa môže poskytovať na investície stanovené v článku 25 nariadenia (ES) č. 1257/1999, ktoré sa vzťahujú na zlepšenie spracovania a marketingu poľnohospodárskych produktov vrátane produktov rybolovu, ktoré sú obsiahnuté v prílohe I k zmluve. Poľnohospodárske produkty s výnimkou produktov rybolovu musia mať pôvod v žiadateľských krajinách Spoločenstva. Podpora sa nevzťahuje na investície na úrovni maloobchodu.
Podpora sa poskytuje osobám, ktoré sú v konečnom dôsledku zodpovedné za financovanie investícií do podnikov, ktoré spĺňajú podmienky stanovené v prvých dvoch zarážkach článku 2 ods. 2 tohto nariadenia.
Avšak v prípade, keď sa minimálne normy týkajúce sa životného prostredia, hygieny a starostlivosti o zvieratá, ktoré sa vzťahujú na acquis, zaviedli nanovo, a to v rovnakom čase, ako bola prijatá žiadosť, rozhodnutie poskytnúť pomoc bude podmienené splnením týchto nových noriem zo strany podniku do konca uskutočnenia investícií.“
2.
V článku 8 sa odsek 4 nahrádza takto:
„4. Pre uplatňovanie článku 8 ods. 2 nariadenia (ES) č. 1268/1999 platia tieto definície:
a)
‚mladí poľnohospodári‘ sú poľnohospodári s dostatočnými profesionálnymi schopnosťami a spôsobilosťou, ktorých vek bol v čase, keď bolo prijaté rozhodnutie poskytnúť podporu, menej ako 40 rokov;
b)
‚horské oblasti‘ sú horské oblasti opísané v článku 18 ods. 1 nariadenia (ES) č. 1257/1999;
c)
‚verejná pomoc‘ je všetka pomoc bez ohľadu na to, či sa poskytuje, alebo nie v rámci tohto programu.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. decembra 2004